open-index/open-wikipedia-markdown huggingface dataset:
מספר דבורה

**מספר דבורה** (Deborah number, De) הוא מספר חסר ממד בתורת הראולוגיה המאפיין את מעבר החומר בין מצבים של מוצק וזורם, תחת תנאי העמסה שונים.
מספר דבורה מוגדר כיחס בין "זמן הרפיה" (רלקסציה או "תפוגה") להגעת החומר לשיווי משקל בהפעלת מאמץ לבין הזמן האופייני בבעיה.
המספר מאפיין את התנהגות החומר כמוצק או כזורם במצב הנחקר. המספר שימושי בחקר תכונותיהם של חומרים ויסקו-אלסטיים, המתנהגים כמוצקים או כזורמים בתנאים שונים, למשל פולימרים.

מספר זה הוצע על ידי המדען הישראלי מרכוס ריינר, שקרא את שמו בעקבות הפסוק בשירת דבורה המתאר את המעבר של הרים למצב זורם (או נוזל):

## רקע
אפיון של חומר כמוצק או כ"זורם" תלוי בקשר בין מאמץ הגזירה המופעל על החומר למעוות שהחומר עובר.

עם הפעלת מאמץ גזירה, **מוצק** עובר "מעוות זוויתי-סופי".
המאמץ גורם לשינוי המרחק היחסי בין חלקיקי החומר ובכך לשינוי צורה (דפורמציה).
תכונה זו מתוארת כאלסטיות, ומקדם היחס (הפרופורציה) בין מאמץ הגזירה למעוות הזוויתי הוא מודול הגזירה.

לעומת זאת, עם הפעלת מאמץ גזירה ה**זורם** עובר "מעוות-מתמשך", שמאפיין את הזרימה.
שינוי הצורה המתמשך, במקרה זה, הוא המהירות היחסית בין שכבות החומר – "גרדיינט המהירות", ומאמץ הגזירה, הוא למעשה החיכוך בין שכבות הזורם בתנועתם היחסית.

ב"זורם ניוטוני" המאמץ נמצא ביחס ישר לקצב המעוות (גרדיינט המהירות), עם הצמיגות כמקדם היחס (פרופורציה) בהתאם לחוק הצמיגות של ניוטון. בהגדרת "זורמים ניוטוניים" נכללים כל הגזים וחלק מהנוזלים.
בזורם לא ניוטוני הקשר בין המאמץ לקצב-המעוות מורכב יותר, תלות זו אינה-ליניארית ויכולה להיות תלויה בזמן.
עם הפעלת מאמץ עובר החומר תהליך דינמי (תלוי בזמן) עד להגעה לשיווי משקל בהתנהגותו הראולוגית – תגובה למאמץ כמעוות. לחלופין, באילוץ מעוות פתאומי בחומר, החומר עובר תהליך דינמי של "הסתגלות"המאמצים למצב שיווי משקל חדש. תהליכים דינמיים אלו מאופניים על ידי קבוע זמן או "זמן רלקסציה" ("זמן הרפיה").

## הגדרה
מספר דבורה מוגדר כיחס של "זמן הרפיה" (רלקסציה – "תפוגה") המאפיין את משך הזמן שלוקח חומר להסתגל למאמץ או למעוות, לבין הזמן האופייני לחקר התגובה של החומר (משך הניסוי או הדמיית מחשב):
:
\mathrm{De} = \frac{t_\mathrm{c}}{t_\mathrm{p}},
כאשר *t*c הוא זמן הרפיה (רלקסציה תפוגה) של החומר
ו- *t*p זמן אופייני בבעיה: זמן התהליך הנחקר, הניסוי או הדמיית המחשב.

הבחנה זו בין מוצק לזורם מבוססת על ההנחה, שעבור זמן ארוך דיו, חומר שלכאורה "מוצק" יתנהג כזורם, יעבור מעוות מתמשך ויתחיל "לזרום" באטיות – מצב "זחילה" (Creeping).
כך, שההבחנה זו אינה תלויה בתכונות החומר בלבד, אלא גם בזמן הבחינה של התופעה.

עבור ערכים קטנים של מספר זה החומר מתנהג כזורם (ובערכים קטנים מאוד כזורם ניוטוני) ובערכים גבוהים החומר מתנהג כזורם לא-ניוטוני ובערכים גבוהים מאוד כמוצק.

המספר דומה בשימושיו למספר וייסברג (Weissenberg) (Wi) המוגדר כיחס בין כוח חיכוך (מנוכחות צמיגות), הגורם למעוות מתמשך, לכוח האלסטי הגורם למעוות קבוע.

## מקורות

* Reiner, M. (1964), "The Deborah Number", Physics Today 17 (1): 62
* Rudin, Alfred, and Phillip Choi. The Elements of Polymer Science and Engineering. 3rd. Oxford: Academic Press, 2013. Print. Page 221.
* J.S. Vrentas, C.M. Jarzebski, J.L. Duda (1975) "A Deborah number for diffusion in polymer-solvent systems", AIChE Journal 21(5):894–901, weblink to Wiley Online Library.

קטגוריה:הידרודינמיקה
קטגוריה:קבועים פיזיקליים
קטגוריה:מכניקת הזורמים
קטגוריה:גדלים פיזיקליים חסרי ממדים
אהרן איפלה

**אהרן איפָּלֶה** (**Aharon Ipalé**; 27 בדצמבר 1941 - 27 ביוני 2016) היה שחקן ישראלי ששיחק בהפקות קולנוע וטלוויזיה אמריקאיות רבות.

## ביוגרפיה
נולד בשם אהרן יפלח במרוקו ועלה לישראל עם משפחתו בגיל 8. המשפחה הגיעה בתחילה למעברת מחנה ישראל. לאחר סיום שירותו בצה"ל יצא ללימודי משחק בלונדון. בתום לימודיו השתתף בסדרות טלוויזיה בריטיות ובסרט כנר על הגג (1971). בזכות הופעתו ב-1973 במיני-סדרה הבריטית "משה", לצד ברט לנקסטר, בתפקיד יהושע בן נון, זכה לקבל תפקידים בהוליווד.

הסרט הראשון באורך מלא שבו כיכב היה הסרט "מאדרון"  בשנת 1970.
הוא השתתף בסרטים רבים, ביניהם סרט הטלוויזיה האמריקאי על מבצע אנטבה (1977, Raid on Entebbe),"אישתר" (1987), "המומיה" משנת 1999 בתפקיד פרעה, "המומיה 2", ו"מלחמתו של צ'רלי וילסון" (2007). בישראל השתתף בסרט "גשר צר מאד" של ניסים דיין בשנת 1985 ובסרט "כבוד" (2010).

במהלך הקריירה שלו שיחק בסדרות טלוויזיה רבות, ביניהן "הוואי חמש-אפס", "קוג'אק", "המלאכיות של צ'רלי", "מקגייוור", "מיאמי מחלק מוסר", ו"שושלת". בשנת 2015 השתתף בסדרת הטלוויזיה The Brink ("הסף") של HBO בתפקיד ראש ממשלת ישראל.

בשנת 2012 שב להתגורר בישראל, אולם המשיך להשתתף בהפקות בחו"ל.
אהרון איפלה נפטר ממחלת הסרטן ב-27 ביוני 2016. הותיר אחריו בת אחת, ונטמן בבית העלמין הדרום.

## קישורים חיצוניים

* 
* 
* 

## הערות שוליים

קטגוריה:עולים לאחר קום המדינה: 1948–1950
קטגוריה:שחקני קולנוע וטלוויזיה אמריקאים
קטגוריה:שחקני קולנוע וטלוויזיה ישראלים
קטגוריה:אישים הקבורים בבית העלמין הדרום
קטגוריה:ישראלים ילידי מרוקו
קטגוריה:מהגרים מישראל לארצות הברית
קטגוריה:מהגרים ששבו לישראל
קטגוריה:ישראלים שנפטרו מסרטן
קטגוריה:ישראלים שנולדו ב-1941
קטגוריה:ישראלים שנפטרו ב-2016
שהר-י סוח'תה

200px|ממוזער|שמאל|קנקן בן 5000 שנים מהאתר
**שַהְר-י סוּחְ'תֶה** (בפרסית: **شهرِ سوخته**, "**העיר השרופה**") הוא אתר ארכאולוגי מתקופת הברונזה, השוכן בפרובינציית סיסתאן ובלוצ'סתאן, על גדת נהר הלמנד שליד כביש זאהדאן-זאבול. ביולי 2014 האתר נכנס לרשימת אתרי המורשת העולמית של אונסק"ו.

הסיבות לעלייתה ולנפילתה של העיר עדיין לא ידועות. חפצי אמנות שנמצאו במקום מצביעים על חוסר התאמה לתרבויות שכנות בנות הזמן. ייתכן כי שהר-י סוח'תה תוכל להוות עדות לקיומה של ציוויליזציה שהתקיימה ממזרח לפרס והייתה נפרדת מזו של מסופוטמיה.

## ארכאולוגיה
שהר-י סוח'תה, המשתרעת על פני 1510 דונם, היא אחת הערים הגדולות ביותר מן התקופה העירונית המוקדמת. בחלקה המערבי נמצא בית קברות גדול, המשתרע על כ-25 הקטרים. בבית הקברות יש 25,000–40,000 קברים עתיקים.
תחילת ההתיישבות מתוארכת לסביבות 3200 לפנה"ס. העיר עברה ארבע תקופות התיישבות ונשרפה שלוש פעמים לפני שננטשה סופית ב-1800 לפנה"ס.

האתר התגלה ונחקר בידי אורל שטיין בתחילת המאה העשרים.

בין השנים 1967–1978 נערכו חפירות באתר מטעם **המכון האיטלקי לחקר אפריקה והמזרח** (Istituto italiano per l'Africa e l'Oriente (IsIAO)) בראשות מאוריציו טוסי. החפירות התחדשו בחסות **הארגון למורשת תרבות ותיירות איראן**. בראש צוות החפירות עמד סייד מנצור סייד סג'אדי.

רוב הממצאים מהאתר תוארכו לתקופת 2700–2300 לפנה"ס. הממצאים מעידים כי העיר הייתה מוקד של דרכי מסחר שקישרו את מסופוטמיה ואיראן עם תרבויות מרכז אסיה ותת-היבשת ההודית, ואף עם סין.

באזור סיסתאן, אזור מדברי השוכן בין אפגניסטן לפקיסטן, נמצאו עד כה כ-900 אתרים ארכאולוגיים המתוארכים לתקופת הברונזה. אתר גדול שכזה הוא שהדאד (פרסית: شهداد).

## ממצאים
ממוזער|שמאל|שחזור האיור על כלי חרס משהר-י סוח'תה, המחצית השנייה של האלף השלישי לפנה"ס
ממוזער|שמאל|הנפשת האיור שנמצא על כלי חימר בשהר-י סוח'תה, מוצג כיום במוזיאון הלאומי של איראן
* בינואר 2015 נמצאה פיסת עור מקושטת ומעוטרת.
* בדצמבר 2014 נמצא באתר ספל שיש ייחודי.
* בדצמבר 2006 מצאו הארכאולוגים את העין המלאכותית הקדומה ביותר בעולם. לעין המלאכותית צורת חצי כדור וקוטרה כ-2.5 ס"מ. היא מורכבת מחומר קל מאוד, כנראה משחת ביטומן. חלקה החיצוני של העין מכוסה בשכבה דקה של זהב ומעוטר בעיגול מרכזי (שאמור לסמל את הרשתית) ובקווי זהב המעוצבים כקרני השמש. העין המלאכותית נמצאה לצד שרידי אישה שגובהה 1.82 מ', גבוהה בהרבה מגובהן הממוצע של נשות התקופה. משני צדי העין נוקבו חרירים זעירים, דרכם ניתן היה להשחיל חוט זהב שהחזיק את העין במקומה. בדיקת מיקרוסקופ גילתה כי בארובת העין יש שרידים של חוט הזהב, כך שניתן להניח כי האישה השתמשה בעין המלאכותית במהלך חייה. שלד האישה תוארך לתקופת 2900–2800 לפנה"ס.
* בשהר-י סוח'תה נתגלו משחק השש-בש, קוביות משחק וזרעי הכרוויה (קימל) הקדומים ביותר בעולם, כמו גם חפצי מתכת שונים.
* באתר נמצאה גולגולת אנושית המעידה כי בוצע בה ניתוח מוח.
* בגביע חימר שנמצא באתר רואים הארכאולוגים עדות ראשונה להנפשה.

## קישורים חיצוניים

* 

## הערות שוליים

קטגוריה:איראן: אתרי מורשת עולמית
קטגוריה:איראן: אתרים ארכאולוגיים
קטגוריה:סיסתאן ובלוצ'סתאן
הראיון המרכזי

**הנפה המרכזית** (רוסית: Центральный район) היא נפה במרכז העיר סנקט פטרבורג. זהו אחד האזורים המתוירים בעיר, ובתחומה נמצאת שדרת המסחר המרכזית נבסקי פרוספקט. הוקמה בשנת 1994 תוך איחוד שלוש נפות ותיקות.

הנפה ממוקמת בחלק ההיסטורי המרכזי של העיר וגובלת מצפון מזרח בנהר נייבה, מדרום גובלת עם נפת האדמירליות בתעלת אובוודני. ממערב גבולה עובר מגשר הארמון, חלק משדרות האדמירליות, רחוב גורוחובאיה, חלק משדרת זאגורודני, רחוב זווניגורוד ולאורך רחוב קונסטנטין זאסלונוב היוצא לגדת תעלת אובוודני.

## אתרים בעלי עניין
*סמולני - מושב מינהל העיר סנקט פטרבורג
*בניין האקדמיה לתעשייה קלה - מטה המשטרה העירונית
*שדרת סובורוב
*נבסקי פרוספקט
*כיכר הארמון
*ארמון החורף
*בית העלמין טיחווינסקויה
*אולם קונצרטים אוקטייברסקי

## קישורים חיצוניים

* 

קטגוריה:סנקט פטרבורג: נפות
קארוי

**קארוי** (**Károly**) הוא שם פרטי נפוץ בהונגרית, המקביל ל או , ומשמש לעיתים גם כשם משפחה. האיות **Károlyi** משמש תמיד כשם משפחה.

קטגוריה:שמות משפחה הונגריים
קטגוריה:שמות פרטיים לגברים
קטגוריה:שמות משפחה המבוססים על השם קרל
אלכס קאפ הורנר

**אלכס קאפ הורנר** (באנגלית: **Alex Kapp Horner**; נולדה ב-5 בדצמבר 1969) היא שחקנית אמריקאית.

## ביוגרפיה
קאפ הורנר נולדה בניו יורק, היא החלה את הקריירה שלה כחברה בצוות הבידור הקומי The Groundlings.

בשנות התשעים היא החלה להופיע בטלוויזיה ושיחקה בסדרות "שולחן לחמישה", "ג'אג", "סיינפלד" (כחברה של ג'ורג' קוסטנזה המסרבת לסיים את מערכת היחסים עמו), "חברים" ו-"ER".

ב-1995 הופיעה בסרט הטלוויזיה "תפילה של אמא" עם לינדה המילטון.

בשנת 2006 התחילה לשחק בתפקיד הראשי של לינדזי בקומדיה "כריסטין הישנה", למשך 5 עונות עד 2010. 

בשנת 2009 שיחקה בקומדיה "נערת מזג האוויר" בכיכובה טרישה אוקלי.

## חיים אישיים
קאפ הורנר היא בוגרת תואר בהיסטוריה ממכללה, היא נשואה ואם לשתי בנות.

## קישורים חיצוניים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:שחקניות קולנוע וטלוויזיה אמריקאיות
קטגוריה:בוגרות דארטמות' קולג'
קטגוריה:בוגרי דארטמות' קולג'
קטגוריה:אמריקאיות שנולדו ב-1969
קטגוריה:אמריקאים שנולדו ב-1969
קיראי

**קיראי** (**Király**) הוא שם משפחה הונגרי, שפירושו "מלך".

קטגוריה:שמות משפחה
רישיון נהיגה

[שמאל|ממוזער|250px|רישיון הנהיגה הראשון בעולם, הוצא ל[קרל בנץ בשנת 1888]]
שמאל|ממוזער|250px|דוגמה לגב רישיון נהיגה (צד ב') בגרמניה
**רישיון נהיגה** הוא אישור המקנה לבעליו את הזכות החוקית לנהוג ברכב מסוג מסוים. קיימים סוגים שונים של רישיונות נהיגה, על פי סוגי הרכב השונים ונתונים נוספים. בכל מדינה נהוגים חוקים שונים המסדירים את קבלת הרישיון.

## בישראל

בישראל ניתן להוציא רישיון נהיגה על פי מדרג גילים בהתאם לסוג הרכב. קבלת הרישיון כרוכה במעבר בדיקות רפואיות, מבחן עיוני (תאוריה) ומבחן נהיגה מעשי (טסט), אליו ניתן לגשת רק לאחר מעבר כמות מינימלית של שיעורים נדרשים.

קטגוריה:תעודות זיהוי
קטגוריה:דיני תעבורה
קטגוריה:ניהול תחבורה
נהיגה
קטגוריה:נהיגה
גייוואן

ממוזער|שמאל|270px|גייוואן הניצב אל מול מגש תה.
**גייוואן** (מילולית: "קערה עם מכסה"; באנגלית: **Gaiwan**; נקרא גם **ז'ונג**; בסינית פשוטה: **盖碗**; בסינית מסורתית: **蓋碗**) הוא כלי סיני המורכב מקערה, צלוחית ומכסה, ומשמש לחליטת עלי תה ולשתיית התה לאחר־מכן. הכלי הומצא בתקופת שושלת מינג.

## היסטוריה
לפני שושלת מינג (1368–1644), תה נצרך בדרך־כלל ישירות מן הקערה שבה הוא היה מוכן. אשף התה ליו-יו הסביר שקערה מיוחדת זו צריכה להיות גדולה דיו על מנת לאפשר לבצע בה את הפעולות הנדרשות לצורכי החליטה, אך קטנה מספיק כדי שיהיה נוח לאחוז בה לצורך שתיית התה. המונח עבור הכלי שענה על הדרישות האלו היה צ'וואן (茶碗; שפירושו "קערת תה"). השינויים שחלו במהלך שושלת מינג הן בטקס התה והן בהכנת התה הם אלו שהולידו את הגייוואן.

## עיצוב
כלי הגייוואן מורכבים משלושה חלקים: צלוחית, קערה ומכסה. הם מיוצרים ממגוון רחב של חומרים, בהם פורצלן וזכוכית. כלי גייוואן העשויים מחימר ייסין או מירקן מוערכים במיוחד בקרב אספני תה. כלים אלו נוטים להיות קטנים, עם נפח של כ־100–150 מ"ל.

## מטרת הכלי
הגייוואן נחשב טוב במיוחד עבור חליטת תה בעל טעמים וניחוחות עדינים, כמו תה ירוק ותה לבן, למרות שבמקרים אלה לא נעשה שימוש במכסה. הרבגוניות של הגייוואן ניכרת במיוחד בהכנת חליטות של תה אולונג בגלל יכולתו המיוחדת של סוג זה להחלט מספר פעמים , אך ניתן להשתמש בגייוואן עבור כל סוג של תה. הגייוואן חשוב בטעימות תה בזכות המשטח הפתוח והמזוגג שלו: עצם המשטח הפתוח מאפשר לצפות בתה בזמן שהוא נחלט, ועצם היותו מזוגג מונע משינוי הטעם והארומה של התה בזמן החליטה. המכסה של הגייוואן מאפשר לחלוט את התה בקערה ולשתות ישירות ממנה (באופן מסורתי המכסה משמש על מנת לחסום את העלים ובעצם־כך להקל על השתייה), או לצקת את התה לתוך מכולה נפרדת.

גייוואן היא השיטה המועדפת לחליטת תה ירוק ותה לבן, שכן הפורצלן הקיים בגייוואן קולט את החום ואינו גורם נזק לתה. שיטה זו מתאימה פחות עבור חליטת תה שחור, שכן המכסה הגדול מאפשר לחום לברוח מהר מדי בזמן תהליך החליטה. כלי הגייוואן נפוצים במיוחד בצפון סין לחליטת סוגי תה ריחניים, דוגמת תה יסמין.


קובץ:YellowGaiwan.jpg|גייוואן בעל מכסה מפורצלן
קובץ:YellowGaiwanLidOff.jpg|גייוואן פתוח העשוי מפורצלן


## דרך שימוש
בדרך כלל המשתמש יאחז את שלושת החלקים בו־זמנית בעזרת שתי ידיו. את הצלחת נהוג להחזיק עם אצבעות יד ימין, בעוד האגודל מונח על קצה הקערה. יד שמאל מחזיקה המכסה, אשר משמש לסינון עלי התה טרם השתייה. צורת שימוש זו לרוב דורשת אימון, שכן הנוזל שבכלי נוטה להיות חם.

## ראו גם
* תה סיני
* צ'וואן

## קישורים חיצוניים

קטגוריה:תה
קטגוריה:סין: תרבות
קטגוריה:כלי קיבול
סמל וירג'יניה המערבית

180px|ממוזער|שמאל|צידו האחורי של הסמל
**סמל וירג'יניה המערבית** הוא סמלה הרשמי של מדינת וירג'יניה המערבית שבארצות הברית.

הסמל הוא עגול ובעל רקע לבן ובמרכזו סלע שעליו חקוק התאריך 20 ביוני 1863, התאריך שבו נוסדה המדינה והצטרפה לאיחוד, מדינות ארצות הברית שהתנגדו לעבדות בתקופת מלחמת האזרחים האמריקנית. לרגלי הסלע מוצלבים שני רובים ומצנפת פריגית המסמלת את החירות מעבדות שלמענה נלחמה המדינה. משמאל לסלע ניצב אדם המסמל חקלאות, בידו גרזן ומחרשה ולידו צמח התירס. בצד השני עומד אדם המסמל את התעשייה, בידו מכוש ומאחוריו סדן וקורנס. סביב הרקע הלבן, טבעת זהב מעוטרת שבה כתוב למעלה "מדינת וירג'יניה המערבית" ולמטה המוטו בלטינית "Montani Semper Liberi" (אנשי ההרים תמיד חופשיים; וירג'יניה המערבית מכונה גם מדינת ההרים). בין שני הכיתובים, כוכבים שחורים.

מצדו השני של הסמל, נמצא "הסמל הקטן" שמשמש בשינוי קל גם כחותם המושל. מתואר בו אזור חקלאי בין הרים וסביבו המוטו "Libertas E Fidelitate" (חירות מתוך נאמנות).

יוצר הסמל הוא Joseph H. Diss Debar .

## קישורים חיצוניים

* סמל וירג'יניה המערבית
* הסמל בחוקת המדינה

וירג'יניה המערבית
קטגוריה:וירג'יניה המערבית: סמלים
הנרי פול (סרט, 1997)

**הנרי פול** (באנגלית: **Henry Fool**) הוא סרט קומדיה שחורה-דרמטית משנת 1997 בבימויו של האל הארטלי. בסרט מככבים תומאס ג'יי ראיין, פארקר פוזי, ג'יימס אורבניאק וליאם אייקן. הסרט זכה בפרס התסריט הטוב ביותר בפסטיבל הקולנוע בקאן בשנת 1998. זהו הסרט הראשון בטרילוגיה של הארטלי.

## תקציר העלילה
סיימון גרים (מגולם על ידי ג'יימס אורבניאק) הוא פועל תברואה שקט ומופנם המתיידד עם הנרי פול (מגולם על ידי תומאס ג'יי ראיין) – סופר כושל ושנון. סיימון ממעיט במילים והנרי פותח בפניו את עולם הכתיבה. סיימון נאבק לקבל הכרה על יצירותיו המתוארת כ"פורנוגרפית", "רקובות" ו"צואתיות" אך הנרי ממשיך לעודד אותו לכתוב ולפרסם את עבודתו.

הנרי הוא פדופיל מורשע, אנוכי וחלש אופי הסוחב איתו צרור של מחברות להן הוא קורא "הווידוי" המתארות את השתלשלות האירועים שהובילו למאסרו, כאשר "פותה" על ידי נערה "מניפולטיבית ואכזרית" בת 13 לקיים יחסי מין, בידיעה כי הנרי לא יוכל לסרב. סיימון אסיר תודה למאמציו של הנרי, מבטיח לו כי יעזור לו לפרסם את "הווידוי" אך כאשר מגיעה הצלחה והצעה לחוזה עם הוצאת ספרים, המו"ל מסרב לכך וסיימון מתקפל. סיימון ממשיך להצליח וזוכה בפרס נובל לשירה, ובעודו נוסק לגבהים, הנרי, שנשא את פיי (מגולמת על ידי פארקר פוזי) – אחותו של סיימון לאישה, מתדרדר תהומה. הוא החליף את סיימון בעבודת התברואה ומבלה את זמנו בשתייה בברים זולים ומשמש דוגמה רעה לבנו הקטן נד (מגולם על ידי ליאם אייקן). עברו הפלילי של הנרי שב ומאיים והלה נעזר בסיימון כדי לברוח מן הארץ.

## ביקורת
הסרט קיבל ביקורות חיוביות מאוד. האתר Rotten Tomatoes נתן לסרט תוצאה של 89%, המבוססת על ידי 27 מבקרים.

## קישורים חיצוניים

קטגוריה:סרטי 1997
קטגוריה:סרטים אמריקאיים
קטגוריה:סרטי קומדיה שחורה אמריקאיים
קטגוריה:סרטי דרמה אמריקאיים
קטגוריה:סרטים על סופרים
קטגוריה:סרטים עצמאיים
קטגוריה:סרטי דרמה קומית
קטגוריה:סרטים שצולמו בניו ג'רזי
עונת 1960 בליגה הלאומית בכדורסל

**עונת 1960 בליגה הלאומית בכדורסל** הייתה עונתה השישית של ליגת הכדורסל הבכירה בישראל. הליגה כללה 12 קבוצות.

על ניצחון במשחק הוענקו שתי נקודות ונקודה בודדת הוענקה על ההפסד במשחק. לליגה העליונה עלו גבעת חיים והפועל רמת גן. העונה הסדירה החלה ב-19 בפברואר 1960 הסתיימה ב-20 בנובמבר 1960 בניצחון של הפועל תל אביב בפעם הראשונה בתולדותיה.

בהתאם לתוצאות העונה הפועל אשדות יעקב ירדה ליגה.

## טבלת הליגה

## קישורים חיצוניים
* מידע מאתר מנהלת הליגה
* אלישע שוחט, ספר הכדורסל הישראלי, עמודים 68-69

קטגוריה:עונות בליגה העליונה בכדורסל בישראל
קטגוריה:1960 בישראל: ספורט
קטגוריה:תחרויות כדורסל ב-1960
A Bailar

***A Bailar*** הוא אלבום הסולו הראשון של הזמרת לאלי אספוסיטו. הוא יצא לאור ב-21 במרץ 2014.

## רקע
לאלי קיימה הופעות רבות עם שירי האלבום (בין הצילומים לסדרות ולסרטים שבהם השתתפה) ובשנת 2016 היא עשתה סיבוב הופעות כפרידה מאלבומה הראשון, לסיבוב הופעות קוראים "A Bailar Tour". במסגרת סיבוב ההופעות לאלי הופיעה בהמון מדינות מכל העולם וגם בישראל (בתאריכים 24–25 באפריל בהיכל מנורה מבטיחים) להופעה היו ביקורות טובות ובהופעה לאלי אף הציגה שיר מאלבומה השני *[[Soy]]*, שיצא שנתיים לאחר מכן.

## הצלחה
האלבום הוכר בארגנטינה כאלבום זהב ובשיאו היה במקום 5 במצעד האלבומים. ב-2015 זכה בפרס "פרמיוס גארדל", כ"אלבום זמר הפופ החדש הטוב ביותר" וכ"אלבום זמרת הפופ הטוב ביותר". בנוסף, התברג במקום השלישי במצעד האלבומים שבאורוגוואי.

## רשימת רצועות

## מיקומי שיא

## נתוני מכירות

## קישורים חיצוניים

קטגוריה:אלבומי בכורה מ-2014
קטגוריה:אלבומי לאלי אספוסיטו
קטגוריה:אלבומים בספרדית
אוריאל לביא

הרב **אוריאל לביא** (נולד ב-25 במרץ 1957) הוא אב בית דין בבית הדין הרבני בירושלים, לשעבר אב"ד הרבני בצפת.

## ביוגרפיה

נולד ב-1957 בבני ברק לפנחס קצין בגדנ"ע ולדבורה (לבית שטלברג), מורה מחנכת בבית ספר אושא ברמת גן. בצעירותו למד בישיבת היישוב החדש ולאחר מכן בישיבת שעלבים (והיה החברותא של הרב מיכאל ימר לימים ראש הישיבה). למד במשך עשור בכולל פסגות ובמשך כשנתיים במכון אריאל, נשוי לחגית, בתו של הרב מאיר שלזינגר, ראש ישיבת שעלבים ורב הקיבוץ, ואב לשבעה בנים.

ב-5 בדצמבר 1990 התמנה לדיין ושימש דיין בבית הדין הרבני בטבריה ובחיפה.

ב-2 ביולי 2000 התמנה לאב"ד הרבני בצפת. כיום משמש אב בית הדין הרבני בירושלים.

הרב מתגורר בשכונת ארנונה שבירושלים.

בנו, הרב ידידיה, הוא מרבני מכון פועה.

## היתר עגונה על ידי זיכוי גט
מוכר בעיקר בשל פסק הדין התקדימי שלו, יחד עם הרב חיים בזק והרב יוסף יגודה, שהתיר עגונה שבעלה שכב שבע שנים ללא הכרה וללא שינוי במצבו במצב 'צמח', באמצעות "זיכוי גט", שעוקף את התנאי ההכרחי בכל גט והוא ששני בני הזוג ירצו בפירוק הנישואים ביניהם מתוך מודעות ומרצונם. במקרה הזה, בית הדין שם עצמו כשליח מטעם הבעל, שאינו מודע לנעשה סביבו, והתיר לאישה להינשא לאחר, הכל בהסכמת בני משפחת הבעל. בפסק הדין מובאת הסכמת הרב זלמן נחמיה גולדברג: . אמנם לאחר מכן סייג הרב גולדברג את דבריו, וחתם על מכתב לפיו הדברים נאמרו לפלפול בלבד, ולא היה לעשות מעשה על פיהם. רבים מהרבנים, בעיקר מהציבור החרדי, יצאו נגד פסק הדין, ובעקבות זאת גורמים חרדים מעכבים את הרצון למנותו כדיין בבית הדין הרבני הגדול. בית הדין הרבני הגדול תכנן להתכנס על מנת להפוך את פסק הדין ולפסול את הגט, אך בג"ץ אסר עליהם לעשות כן ומנע אותם מכך.

## חיבוריו
* **עטרת דבורה** - שלושה כרכים של פסקי דין שהתבררו בבית הדין, באבן העזר ובחושן משפט.

## קישורים חיצוניים
* פסקי דין מבית הדין הרבני בטבריה
* פסקי דין מבית הדין הרבני בצפת
* פסקי דין מבית הדין הרבני בחיפה
* פסקי דין מבית הדין הרבני בירושלים
* 
* כל הכתבות על הרב אוריאל לביא, באתר ערוץ 7

## הערות שוליים

קטגוריה:ירושלים: רבנים
קטגוריה:מחברי ספרי שו"ת ישראלים
קטגוריה:רבני הציונות הדתית בישראל
קטגוריה:בוגרי ישיבת ההסדר שעלבים
קטגוריה:בוגרי מכון בני דוד פסגות
קטגוריה:בוגרי מכון אריאל
קטגוריה:אבות בית הדין הרבני בצפת
קטגוריה:אבות בית הדין הרבני בירושלים
קטגוריה:משפחת שלזינגר
קטגוריה:ישראלים שנולדו ב-1957
גואנגג'ואו סיטי

**מועדון כדורגל גואנגג'ואו סיטי** (בסינית: **广州富力**; בסינית מסורתית: **廣州富力**; בפין-יין: *Guǎngzhōu Fùlì*) היה מועדון כדורגל סיני ששיחק בליגת העל הסינית מהעיר גואנגג'ואו. האצטדיון הביתי היה אצטדיון יושיושאן בעל קיבולת ישיבה של 18,000 מקומות. הבעלים של המועדון היו חברת פיתוח הנדל"ן הסינית "R&F Properties", שקנתה את המועדון ב-25 ביוני 2011, ושינתה את שמו של המועדון ל"**גואנגג'ואו R&F**", קיצור של עושר (**R**ich) **ו**כח (**F**orce). החל מדצמבר 2020 שונה שם המועדון ל"מועדון הכדורגל **גואנגג'ואו סיטי**" (**Guangzhou City F.C.**) בעקבות חוקי פדרציית הכדורגל של סין, האוסרת על שימוש מסחרי בשם המועדון.

## היסטוריה
המועדון הוקם במקור בשנת 1986, בעיר שן-יאנג בשם **שן-יאנג גינדה**. הקבוצה שיחקה באצטדיון ווליחה שבו 55,000 מושבים, עד שעברה לעיר צ'אנגשה בשנת 2007, שם שיחקה באצטדיון חלונג. כאשר חברת ציוד הספורט האמריקאית MAZAMBA השתלטה על המועדון ב-2010 הם העבירו את המועדון לעיר שנג'ן בפברואר 2011. עם זאת, הבעלות שלהם הייתה קצרה מאוד, וביוני 2011 חברת הנדל"ן הסינית "גואנגג'ואו R&F" קנתה את המועדון והעבירה אותו לעיר גואנגג'ואו. העונה המוצלחת ביותר של המועדון הייתה עונת 2014, כשהקבוצה סיימה במקום השלישי בליגה והעפילה לליגת האלופות האסיאתית.

בעונת 2015 סיימה הקבוצה במקום הארבעה-עשר בליגת העל הסינית.

בעונת 2016 סיימה הקבוצה במקום השישי בליגת העל הסינית, בעונת הבכורה של ערן זהבי במועדון, קפטן נבחרת ישראל. בעונת 2017 סיימה הקבוצה במקום החמישי בליגת העל הסינית כשזהבי מסיים כמלך השערים, גם היה לשחקן היחידי שכבש בליגה באותה עונה רביעייה במשחק אחד, וזכה בפרס "שחקן השנה" ובפרס "נעל הזהב". זהבי המשיך לכבוש גם בשתי עונות הבאות וסיים כסגן מלך השערים (2018) וכמלך השערים (2019), אך הקבוצה ירדה בדירוג וסיימה במקומות ה-10 וה-12, בהתאמה.

## קישורים חיצוניים
* 

*
קטגוריה:קבוצות כדורגל מהרפובליקה העממית של סין
קטגוריה:קבוצות כדורגל שהוקמו ב-1986
קטגוריה:גואנגג'ואו: מועדוני כדורגל
קטגוריה:קבוצות כדורגל שהתפרקו
יאן אנדרסון

**יאן אולוף אנדרסון** (בשוודית: **Jan Olof Andersson**, ידוע כ**יָּאֱנֵּה אנדרסון**; נולד ב-29 בספטמבר 1962 בהאלמסטד, הלנד, שוודיה) הוא מאמן כדורגל שוודי וכדורגלן עבר.

## ביוגרפיה
מלבד קריירה קצרה במועדון איי.אס הלמיה מעיר מולדתו האלמסטד (עונת 1987), שיחק אנדרסון את רוב תקופת הקריירה שלו במדי קבוצת אטלטס איי. קיי, שם הוא הפך להיות מלך השערים של המועדון בכל הזמנים. במועדון זה החל גם את קריירת האימון שלו בשנת 1988 כמאמן-שחקן. לאחר שנתיים מונה אנדרסון לעוזרו של המאמן האנגלי סטוהרט באקסטר בקבוצת האלמסטד BK (HBK), הקבוצה הבכירה ביותר מהעיר האלמסטד שבמחוז הלנד שבשוודיה, שזכתה בחמישה תוארי אלופת-שוודיה (Sveriges Mästare) לאורך ההיסטוריה. בשנת 1993 הוא מונה לקבוצת להומס אף. קיי שם הוא אימן לאורך שש שנים רצופות כמאמן ראשי, לפני חזרתו ל-HBK שם היה עוזרם של תום פראל השוודי ויונס ת'ן השוודי גם כן.

אחרי עזיבתו של ת'ן לאחר עונת 2003, מונה אנדרסון למאמנה הראשי של הקבוצה, איתה סיים את עונת 2004 במקום השני בליגת העל השוודית, ונבחר למאמן המצטיין של העונה. אנדרסון נשאר מאמנה של HBK עד עונת 2009, שבסיומה התפטר לאחר שקבוצתו סיימה במקום ה-13 בליגה. בדצמבר 2009 מונה למאמנה של ארגריטה מהעיר גטבורג שבמערב שוודיה, אשר ירדה בעונה הקודמת לליגת המשנה. ב-1 בדצמבר 2010 חתם יאנה על חוזה לשלוש שנים בקבוצת ליגת העל השוודית נורשפין כמאמן. בעונת 2012 הוביל אנדרסון את הקבוצה לעונתה הטובה ביותר מאז עונת 1995 כשנורשפין מסיימת במקום החמישי בליגה. לאחר מכן הוארך חוזהו של יאנה עד עונת 2016.

בעונת 2015 הוביל יאנה אנדרסון את קבוצתו נורשפין לזכייה באליפות שוודיה, שהיה תואר האליפות הראשון שלו בקריירה כמאמן ראשי.

ב-7 באפריל 2016 הודיעה התאחדות הכדורגל השוודית כי יאנה אנדרסון יחליף את אריק הרמן בתור מאמן ראשי של הנבחרת הלאומית של שוודיה, לאחר שהרמן יעזוב את תפקידו בתום יורו 2016. אנדרסון המשיך לאמן את נורשפין עד יולי. משחקו האחרון כמאמן הראשי של נורשפין היה במגרשה הביתי של הקבוצה בניה פארק נגד אלפסבורג ב-29 במאי 2016, במשחק האחרון לפני פגרת היורו. המשחק הסתיים בשוויון 0-0, ומיד לאחר שריקת הסיום הניפו אוהדי הקבוצה הביתית כרזת ענק, שכיסתה את כל היציע המרכזי, בה נכתב: "תודה יאנה! מזל טוב שוודיה" (Tack Janne! Grattis Sverige). כשהוא מזיל דמעה, הודה יאנה לקהל ונשא מילות פרידה. בין היתר אמר המאמן הוותיק כי "היה נהדר להיות כאן, ואזכור אתכם לעד". לאחר מכן קיבל זרי פרחים, סבב את היציעים, לחץ ידיים והחליף חיבוקים עם אוהדי הקבוצה שנותרו כולם במקומותיהם, שרים ומוחאים כפיים במשך דקות.

## קישורים חיצוניים

## הערות שוליים

קטגוריה:מאמני כדורגל שוודים
קטגוריה:כדורגלנים שוודים
קטגוריה:מאמני נורשפין
קטגוריה:מאמני מונדיאל 2018
קטגוריה:מאמני יורו 2020
קטגוריה:שוודים שנולדו ב-1962
מיון שייקר

ממוזער|אנימציה של מיון שייקר
**מיון שייקר**, הידוע גם בשם **מיון בועות דו כיווני**, **מיון קוקטייל**, **מיון מרטיני**, **שייקר סוג** (אשר יכול להתייחס גם גרסה של בחירת סוג), **מיון אדווה**, **מיון דשדוש דשדוש**, או **מיון הסעות**, הוא וריאציה של מיון בועות שהוא גם אלגוריתם מיון יציב וגם מיון השוואתי. האלגוריתם נבדל ממיון בועות בכך שהוא ממיין לשני הכיוונים בכל מעבר על הרשימה. אלגוריתם מיון זה הוא רק מעט יותר קשה ליישום מאשר מיון בועות, ופותר את הבעיה של "צבים" בתוך מיון בועות. המיון מספק שיפור זמן ריצה שולי בלבד, והסיבוכיות שלו זהה לזו של מיון בועות; כמו מיון בועות, המיון אינו בשימוש מעשי (מיון הכנסה מועדף במיונים פשוטים), אך יש לו שימושים בלימוד.

## פסאדו קוד
הצורה הכי פשוטה עוברת על כל הרשימה בכל פעם:

```text
procedure cocktailShakerSort(A : list of sortable items) defined as:
 do
 swapped := false
 for each i in 0 to length(A) - 2 do:
 if A[ i ] > A[ i + 1 ] then // test whether the two elements are in the wrong order
 swap(A[ i ], A[ i + 1 ]) // let the two elements change places
 swapped := true
 end if
 end for
 if not swapped then
 // we can exit the outer loop here if no swaps occurred.
 break do-while loop
 end if
 swapped := false
 for each i in length(A) - 2 to 0 do:
 if A[ i ] > A[ i + 1 ] then
 swap(A[ i ], A[ i + 1 ])
 swapped := true
 end if
 end for
 while swapped // if no elements have been swapped, then the list is sorted
end procedure
```


המעבר הראשון ימינה יעביר את האיבר הגדול ביותר למקומו בסוף הרשימה, והמעבר אחריו שמאלה יעביר את האיבר הקטן ביותר למקומו בתחילת הרשימה. המעבר המלא הנוסף יעביר את האיבר השני הכי גדול והאיבר השני הכי קטן למקומם, וכן הלאה. אחרי i מעברים, האיבר ה-i מההתחלה והאיבר ה-i מהסוף יהיו במקומם, ולא צריכים שיבדקו אותם. על ידי קיצוץ החלק ברשימה שכבר מוין, מספר הפעולות יכול לקטון בחצי (עיין בערך מיון בועות).

## הבדלים ממיון בועות
מיון שייקר הוא וריאציה קלה של מיון בועות. הוא שונה בכך שבמקום לעבור על הרשימה מלמטה למעלה, הוא עובר לחלופין מלמטה למעלה ומלמעלה למטה. הוא יכול להשיג ביצועים מעט יותר טובים ממיון בועות רגיל. הסיבה לכך היא שמיון בועות עובר על הרשימה רק בכיוון אחד ולכן יכול להעביר איברים אחורה רק צעד אחד בכל פעם.

דוגמה לרשימה שמראה את הנקודה הזו היא הרשימה {2,3,4,5,1}, שתצטרך רק מעבר אחד של מיון שייקר, אבל במיון בועות רגיל תזדקק לארבעה מעברים. אולם מעבר אחד של מיון שייקר צריך להיספר כשני מעברים של מיון בועות. בדרך כלל מיון שייקר הוא פחות מפי שניים יותר מהיר ממיון בועות.

אופטימיזציה נוספת יכולה להיות בכך שהאלגוריתם יזכור איפה הייתה ההחלפה האחרונה. במעבר הבא, לא יהיו החלפות מעבר לנקודה זו והמעבר יהיה קצר יותר. לאחר שמיון שייקר עובר לשני הכיוונים, הטווח של ההחלפות האפשריות, שהוא הטווח עליו צריך לעבור, יקטן בכל מעבר, וכך יקטין את זמן הריצה במעט.

## סיבוכיות
הסיבוכיות של מיון שייקר בסימון אסימפטוטי הוא O(n^2) במקרה הגרוע ובמקרה הממוצע, אבל הוא מתקרב ל O(n) אם הרשימה ברובה ממוינת לפני ביצוע המיון. לדוגמה, אם כל איבר נמצא במקום ששונה בלא יותר מ-k (k ≥ 1) מהמקום בו הוא יסיים, הסיבוכיות של המיון הופכת להיות O(kn).

## הערות שוליים

קטגוריה:אלגוריתמי מיון
מיכאל אבולעפיה

**מיכאל בנימין אבולעפיה** (נולד בשנת 1967) הוא פסיכיאטר לילדים ולנוער, מחבר ספרים, ראש מכון "אבולעפיה", המכללה ללימודי פסיכותרפיה יהודית מעשית. מרצה לפסיכולוגיה יהודית ב"מכון מאיר" ובמכללות שונות ומלחין.

## ביוגרפיה
אבולעפיה נולד בצרפת ב-1967. בילדותו למד בבית ספר כללי והיה חבר בתנועת נוער של הצופים היהודים בצרפת. לאחר סיום לימודיו התיכוניים, אבולעפיה החל ללמוד רפואה בצרפת (בפקולטה סנט אנטואן, פריז). במהלך לימודי הרפואה ובמסגרת תוכנית לחילופי סטודנטים, הגיע ארצה למשך שנתיים של לימודים והתמחות בבתי החולים שערי צדק, הדסה עין כרם ואיתנים. בסוף אותן שנתיים חזר לצרפת כדי לסיים את שנת הלימודים האחרונה. לאחר סיום לימודי רפואה כללית בצרפת, החל בשש שנים של התמחות בתחום בריאות הנפש. כיום הוא דוקטור מומחה בפסיכיאטריה של הילד והמתבגר.

אבולעפיה התגייס לצבא הצרפתי והוצב כרופא בבית החולים הצרפתי סן לואי בירושלים, בתפקיד אחראי על המחלקה הפנימית.

אבולעפיה הוא בוגר מכון מאיר ומעביר בו שיעור שבועי. בעל מרפאה פרטית בירושלים. אבולעפיה עומד בראש מכון אבולעפיה – המכללה לפסיכותרפיה יהודית (מרכז לטיפול והכשרת מטפלים מתוך אמונה). מרצה במכללות שונות בירושלים כגון במכללת אפרתה, בתל אביב, במדרשת אוניברסיטת בר-אילן ובמקומות נוספים. כתב טור קבוע במשך מספר שנים בעלון השבת "ראש יהודי" וכותב קבוע בעלון השבת "באהבה ובאמונה".

אבולעפיה הלחין ושר באלבום שירים שהוציא בשם 'הנגן והכלי'. מעביר שיעור ושו"ת ברשת מורשת של קול ישראל. מעביר שיעורים בערוץ אורות. הוא שותף להדרכות של "רב גן" של זאבי רוט שנערכות מדי שנה באוניברסיטת בר-אילן.

שימש חבר הנהלה בארגון עצת נפש.

בשנת תשע"ו פתח ועומד בראש רשת בתי ספר 'לב אל לב' ללימודי פסיכותרפיה אינטגרטיבית יהודית בירושלים, בתל אביב, בבית שאן, באריאל, באשקלון ובקרני שומרון.

נשוי לשירה ואב לתשעה. מתגורר בשכונת ימין משה בירושלים.

## ספריו
אבולעפיה כתב יותר מעשרים ספרים, המשלבים בין פסיכולוגיה יהודית לפסיכיאטריה.
* אמנות ההכלה – המדריך לחינוך מתוך אהבה, בהוצאת ידיעות ספרים
* הגנן והפרי רב מכר, תורגם לצרפתית תחת השם "Le jardiner et le fruit"
*הרהורי אהבה של מטפל
*התנערי
*על שפת העדן
*ההגדה הטיפולית והחינוכית של פסח
*נפשי יצאה בדברו
* אמנות החיבוק
*שובי נפשי
*עצות טבעיות לנפש
*בית ספר לנפש

## קישורים חיצוניים

* אתר הבית של מיכאל אבולעפיה
* שיעוריו בערוץ מאיר
* שיעוריו בערוץ אורות
* 
* 
* 
* 

## הערות שוליים

קטגוריה:סגל מכון מאיר
קטגוריה:חוזרים בתשובה
קטגוריה:בוגרי מכון מאיר
קטגוריה:עוסקים בפסיכולוגיה יהודית
קטגוריה:פסיכיאטרים ישראלים
קטגוריה:בוגרי אוניברסיטאות ומכללות בצרפת
קטגוריה:ימין משה: אישים
קטגוריה:יהודים בצבא צרפת
קטגוריה:רופאים צבאיים יהודים
קטגוריה:רופאים צבאיים צרפתים
קטגוריה:ישראלים שנולדו ב-1967
יובל פרוינד

הרב **יובל פרוינד** (נולד בנובמבר 1974) הוא רב, מחבר ספרי הגות ומוזיקאי.

## ביוגרפיה
נולד בכפר סבא ליעקב פרוינד, שדרן קול ישראל וליהודית, מורה לאנגלית למבוגרים באוניברסיטה הפתוחה, ולו שלושה אחים. למד בישיבת בני עקיבא ברעננה ולאחר מכן בישיבת שבי חברון. שרת במסגרת "הסדר מרכז" ולאחר שירותו הצבאי למד במסגרת לבוגרי צבא שהקים הרב חננאל אתרוג.

שימש שלוש שנים כר"מ בישיבת בני עקיבא ברעננה, ולאחר מכן החל ללמד במכינה הקדם-צבאית בבית רימון. במקביל, החל לכתוב עבור "ראש יהודי" חומרים בנושאי יהדות ורוח, בעיקר בעקבות תורתו של הרב קוק.

בשנת 2013 השיק את אלבום הבכורה שלו 'תכף אשוב'. חלק מהשירים בדיסק מבוצעים יחד עם הזמר אהוד בנאי. בדיסק מנגנים גם הבסיסט עופר אשד ונגן הכינור אורן צור. בשנת 2016 הוציא את 'נפשי תקשיב שירו' - מופע שירי הרב קוק.

כותב אופן קבוע טורים בעלוני שבת ובעיקר בעולם קטן ומעביר שיעורים בערוץ אורות.

נשוי למרים, עובדת סוציאלית ואשת חינוך, ואב לחמישה ילדים. מתגורר בקיבוץ הדתי בית רימון בגליל התחתון.

## ספריו
* **נביעות: הארות, עצות ותובנות המשיבות את הרוח על פי משנתו של הראי"ה קוק**, הוצאת "ידיעות אחרונות - ספרי חמד", תל אביב תשע"ג. תרגום של תורות של הרב קוק לשפה פופולרית, הספר נמכר ביותר מ-12,000 עותקים.
* **ניצוצות: הארות, עצות ותובנות ע"פ דרכו של הראי"ה קוק זצ"ל**, ירושלים תשס"ח. בהוצאת "ידיעות אחרונות - ספרי חמד", תל אביב תשע"א
* **[[אורות התשובה]]** עם ביאור "מעט מן האור", תל אביב תשס"ה. בהוצאת ראש יהודי.
* **פסיכולוגיה של מעלה - תורת הנפש של הרב קוק**, ירושלים תשס"ט (פסקאות מכתבי הראי"ה העוסקות בנפש האדם, מחולקות לנושאים ומבוארות).בהוצאת ראש יהודי.
* **מידות הראיה: טהרת מידות הנפש**, ירושלים תש"ע (ביאור ל'מדות הראי"ה' עם "סדר טהרת מידות הנפש" מ"אורות הקודש" ג' ו"קיצור מסילת ישרים" שכתב הראי"ה. בהוצאת ראש יהודי.
* **משיב הרוח: 70 פסקאות המשיבות את הרוח, בסימן עי"ן טובה**, ירושלים תשס"ז. בהוצאת ראש יהודי.
* **ראי"ה בהירה: התבוננות פנימית על פי כתבי הרב קוק**, תל אביב תשס"ו. בהוצאת ראש יהודי.
* **ילדותי השנייה**, ירושלים תשס"ז, בנושא חינוך. בהוצאת ראש יהודי.
* **על החיים ועל המוות**, ירושלים תשס"ז (על המוות ביהדות, עם תקציר הלכות אבלות מהרב שמואל אליהו). בהוצאת ראש יהודי.
* **לפרוש כנפיים**, תפילה, רצון והתחדשות על-פי תורתו של הרב קוק. ירושלים 2011, בהוצאת ראש יהודי.
* **לאחוז את החבל משני קצותיו **: כיווני רוח בתורת הרב קוק. 2017.
* **מתגלגלים**, ספר פרוזה לנוער. בהוצאת ידיעות ספרים, 2018.
* ערך את ספר הזיכרון **למען איתן הנזרק בלהב אש** לחייל  שנפל בקרב בדרום לבנון. חברון תשס"ה.

## קישורים חיצוניים
* 

* הרב יובל פרוינד בערוץ היוטיוב
* 
* 
* 

## הערות שוליים

קטגוריה:זמרים ישראלים
קטגוריה:מוזיקאים ישראלים
קטגוריה:בוגרי ישיבת בני עקיבא רעננה
קטגוריה:בוגרי ישיבת שבי חברון
קטגוריה:מחברי ספרות תורנית
קטגוריה:בית רימון: אישים
קטגוריה:ישראלים שנולדו ב-1974
אבי בלסברגר

**אָבִי בְּלַסְבֶּרְגֶר** היה מנכ"ל סוכנות החלל הישראלית בשנים 2016–2021. בעברו כיהן כמנכ"ל אלביט מערכות אבטחה.

## ביוגרפיה
בוגר תואר ראשון ושני בהנדסת מכונות באוניברסיטת בן-גוריון ובעל תואר שני במנהל עסקים באוניברסיטת תל אביב.
נכון ל-2016, לומד לתואר שלישי באסטרופיזיקה בטכניון

בלסברגר עבד במשך 30 שנה בחברות אלביט מערכות. התחיל כמהנדס פיתוח במיזמי מצלמות ללווייני תצפית בחברת אלביט מערכות אלקטרו-אופטיקה (אל-אופ), ועבד במגוון מיזמים, עד שהגיע להיות מנהל חטיבת המודיעין החזותי (בעבר אלביט אלקטרואופטיקה).

לאחר מכן עבר לחברת OIP, חברת בת של אלביט בבלגיה. בתפקידו האחרון שימש כמנכ"ל אלביט מערכות אבטחה. פרש מהחברה בשנת 2013.

כמו כן, היה חבר בוועדה המנחה של סוכנות החלל הישראלית, מרַכז ועדת החלל של המועצה הלאומית למחקר ופיתוח אזרחי (מולמו"פ) וכן יועץ למוסד שמואל נאמן למחקר מדיניות לאומית בתחום התוויית מדיניות החלל.

החל ממאי 2016 ועד יולי 2021 שימש מנהל סוכנות החלל הישראלית, לאחר פרישתו של מנחם קדרון.

## קישורים חיצוניים
* 

## הערות שוליים

קטגוריה:אנשי תוכנית החלל הישראלית
קטגוריה:עובדי אלביט מערכות
הפיגוע בנמל התעופה איסטנבול אטאטורק

**הפיגוע בנמל התעופה איסטנבול אטאטורק** היה פיגוע ירי ופיגוע התאבדות שביצעו שלושה מחבלים, ככל הנראה מהמדינה האסלאמית, ב-28 ביוני 2016 בנמל התעופה הבין-לאומי איסטנבול אטאטורק, ובו נרצחו 45 בני אדם ו-238 נפצעו.

נמל התעופה אטאטורק הוא נמל התעופה הגדול והחשוב בטורקיה, השלישי בגודלו באירופה וה-11 בגודלו בעולם. מדי שנה עוברים בו יותר מ-50 מיליון נוסעים.

## פיגועים בטורקיה בשנה שקדמה לפיגוע
מאז חודש יולי 2015, אז אירע פיגוע גדול בעיירה סורוץ' השוכנת סמוך לגבול סוריה, חל גידול ניכר במספר הפיגועים בטורקיה. האחריות על הפיגועים הוטלה על ארגון המדינה האסלאמית או נלקחה על ידי מיליציות כורדיות בטורקיה. לאחר הפיגוע בסורוץ' פתחה הממשלה במבצע נרחב נגד מטרות של ארגון המדינה האסלאמית וכן נגד מפלגת הפועלים הכורדית. הפיגועים שהתרחשו בחדשים הבאים כללו שניים באיסטנבול שכוונו נגד תיירים. פיגוע נוסף התרחש שבוע קודם לכן באנקרה, כאשר מכונית תופת התפוצצה בסמוך לתחנת אוטובוס הומה אדם בעיר. בפיגוע, שבוצע על ידי מורדים טורקים ויוחס על ידי ממשלת ארדואן ל-PKK, נהרגו כ-34 בני אדם ונפצעו עשרות. באותם חודשים המתקפות התגברו בהיקפן ובתכיפותן, עוררו פחד בקרב תיירים ופגעו בכלכלתה של טורקיה.

## הפיגוע
ב-28 ביוני 2016, מעט לפני השעה 22:00, הגיעו במונית שלושה מחבלים מתאבדים לאזור אולם קבלת הפנים בנמל התעופה הבינלאומי איסטנבול אטאטורק. אחד משלושת המחבלים נכנס לטרמינל, פתח בירי ואז פוצץ עצמו סמוך לעמדת הבידוק. המחבל השני עלה לקומה שמעל, באולם הטיסות היוצאות, ופוצץ עצמו. המחבל השלישי המתין בחוץ, ופוצץ עצמו בקרב ההמונים שנמלטו החוצה. 45 בני אדם נרצחו ו-238 נפצעו. בטורקיה העריכו שארגון המדינה האסלאמית הוא שביצע את הפיגועים.

## מבצעי הפיגוע
ב-30 ביוני נודע כי שלושת המחבלים שביצעו את הפיגוע בנמל התעופה אטאטורק הם תושבי קירגיזסטן, אוזבקיסטן ודאגסטן. מאחורי הפיגוע עומדת קבוצה שבסיסה מחוץ לטורקיה בשם "אמירות הקווקז", וזאת על סמך העובדה שאחד משלושת המחבלים המתאבדים החזיק בדרכון אזרי. בקבוצה מתנדבים מצ'צ'ניה ומדאגסטן, שבעבר לחמו נגד הצבא הרוסי בצ'צ'ניה וכעת מתמודדים עם התקיפות הרוסיות על אדמת סוריה. הקבוצה, שהוקמה ב-2007 על ידי דוקה אומרוב, הייתה כפופה לארגון אל-קאעידה. באותה העת הפיצו כמה מחברי הקבוצה מהבלקן סרטון שבו איימו בשם המדינה האסלאמית לבצע פיגועים במדינות הבלקן, ומפקדים בארגון החלו לערוק ממנו ולהישבע אמונים למנהיג המדינה האסלאמית, אבו בכר אל-בגדאדי. ב-23 ביוני 2015 הכריז אבו מוחמד אל-עדנאני, דובר "המדינה האסלאמית", על הקמת מחוז חדש ("וילאיה") בקווקז, שרבים מפעיליה היו חברים ב"אמירות הקווקז". "אמירות הקווקז" הייתה ידועה בהתמחותה בביצוע פיגועי התאבדות במרכזי תחבורה גדולים כדוגמת הפיגוע ב-24 בינואר 2011 בנמל התעופה הבינלאומי דומודדובו במוסקבה, שהביא למותם של 35 בני אדם ולפציעת 170 נוספים, כאשר מחבל מתאבד פוצץ את עצמו באולם הנוסעים הנכנסים.

## בעקבות הפיגוע
בעקבות הפיגוע פונה נמל התעופה ובוטלו כל הטיסות. נשיא טורקיה ארדואן זימן את ראש ממשלת טורקיה בינאלי יילדרים ואת רמטכ"ל צבא טורקיה לישיבת חירום.
ממשלת טורקיה הכריזה על יום אבל לאומי.

## קישורים חיצוניים

* 
* 

## הערות שוליים

אטאטורק
אטאטורק, נמל תעופה
קטגוריה:איסטנבול: פיגועי טרור
קטגוריה:המדינה האסלאמית: פיגועים באירופה
קטגוריה:2016 בטורקיה
ייקוב הדין את ההר

**יִקּוֹב הַדִּין אֶת הָהָר** הוא ביטוי חז"לי שמשמעותו היא - הקפדה מוחלטת על הכללים, ללא פשרות, ללא גמישות וללא רחמים. הביטוי משמש גם בעברית המודרנית ומופיע בפסיקות משפטיות.

## מקור
מקור הניב הוא מלשון חז"ל: 

בברייתא זו שבתלמוד הבבלי, שמקורה בתוספתא (מסכת סנהדרין, פרק א, הלכה ג), דנים בשתי גישות התייחסות להלכה. הגישה הראשונה, המחמירה, המיוחסת למשה רבנו, היא גישת "**יקוב הדין את ההר**". לפי גישה זו, משנקבעו חוקים והלכות - יש לקיימם. לכן אין לנסות "לבצוע" - לפשר בין הצדדים הניצים.

הגישה הנגדית, המיוחסת לאחיו אהרן הכהן, היא גישה גמישה יותר, המתייחסת למכלול הנסיבות בהקשרן, ומעדיפה פשרה ושלום כאשר הדבר אפשרי.

## שימוש
הביטוי משמש גם בעברית המודרנית להביע רדיפת צדק קפדנית בלי נכונות לסטיה מהחוק, ללא חמלה וללא משוא פנים. הביטוי מופיע גם בפסיקות משפטיות.

## ראו גם
* משפט פרוצדורלי
* לפנים משורת הדין
* כופין על מידת סדום

## קישורים חיצוניים

*יקוב הדין את ההר, באנציקלופדיה יהודית "דעת"
* 

## הערות שוליים

קטגוריה:כללים ועקרונות במשפט העברי
קטגוריה:קצרמר יהדות
קטגוריה:אמרות חז"ל
ורה אלנטובה

**ורה אלנטובה** (ברוסית: **Ве́ра Алентова**; 21 בפברואר 1942 – 25 בדצמבר 2025) הייתה שחקנית תיאטרון וקולנוע סובייטית ורוסייה.

## קורות חייה
ורה אלנטובה נולדה ב-1942 בעיר קוטלאס שבמחוז ארכנגלסק, צפון רוסיה. הוריה היו שחקנים: ולנטין ביקוב (1946-1917) ואירינה אלנטובה (1988-1917). היא נקראה על שם סבתה (מצד אמה), שנפטרה בגיל 28. סבה מצד אביה היה רופא, וסבתה בוגרת הקורסים של בסטוז'בסקי בסנקט פטרבורג (מוסד השכלה גבוהה לנשים, בשלהי תקופת האימפריה הרוסית).

אביה של אלנטובה נפטר ב-1946, כאשר היא הייתה בת ארבע. אמה לקחה אותה לאוקראינה הסובייטית. בשנת 1960 היא עבדה, במשך עונה אחת, בתיאטרון של העיר אורסק שבמחוז אורנבורג (סמוך לקזחסטן הסובייטית). ב-1961 עברה למוסקבה. למדה משחק בבית הספר לתיאטרון של התיאטרון האמנותי של מוסקבה, בהדרכתו של השחקן והמחנך ואסילי מארקוב. בזמן הלימודים התחתנה עם חברה לספסל הלימודים - ולדימיר מנשוב. ב-1965 סיימה את לימודיה בהצטיינות והחלה לשחק בתיאטרון על-שם פושקין של מוסקבה. תפקידה הראשון היה בסרט "ימי טיסה" בשנת 1965.

אלנטובה גילמה 28 תפקידים על במת התיאטרון ו-27 בסרטי קולנוע. התפרסמה בעיקר בזכות התפקיד הנשי הראשי בסרט זוכה פרס האוסקר לסרט הזר הטוב ביותר - מוסקבה אינה מאמינה בדמעות. משנת 2009 ניהלה, יחד עם בעלה השחקן והבמאי ולדימיר מנשוב, סדנה למשחק ובימוי ב-VGIK (המכון הכלל-סובייטי הממלכתי לקולנוע שבמוסקבה).

מאוקטובר 2011 שיחקה אלנטובה לצד בעלה בהצגה "אהבה. מכתבים" בתיאטרון על-שם פושקין של מוסקבה. ההצגה מבוססת על מחזהו של האמריקאי א"ר גורניי "מכתבי אהבה" ובו שתי דמויות בלבד. היא בוימה על ידי בתם של בני-הזוג - יוליה מנשובה (שחקנית במקצועה).

### משפחה
בשנה השנייה ללימודיה בבית הספר לתיאטרון, התחתנה עם חברה ללימודים - ולדימיר מנשוב. המשיכה לשאת את שם המשפחה של אביה והייתה מוכרת כוורה ביקובה. ב-1969 לבני-הזוג נולדה בתם היחידה - יוליה מנשובה (כיום שחקנית ומנחת תוכנית טלוויזיה). בעקבות לידת הבת, ורה ביקובה אימצה את שם המשפחה של אמה - אלנטובה.

### פרסים ותארים
*פרס ברית המועצות (1981, על התפקיד הנשי הראשי בסרט "מוסקבה אינה מאמינה בדמעות")
*פרס השחקנית הטובה ביותר בפסטיבל הקולנוע הבינלאומי "סן-מישל" בבריסל (1981, על אותו תפקיד)
*האמנית הנכבדה של רוסיה הסובייטית (1982)
*הפרס הממלכתי של רוסיה הסובייטית על-שם האחים ואסילייב (1986, על התפקיד הנשי הראשי בסרט "זמן המשאלות")
*אמן העם של הפדרציה הרוסית (1992, *על זכויותיה הרבות בתחום אמנות התיאטרון*)
*אות הידידות (2001)
*אות הכבוד (רוסיה) (2007)
*אות "על הצטיינות בשירות המולדת" מדרגה רביעית (2012, *על תרומתה הרבה לפיתוח אמנות התיאטרון והקולנוע במולדתה, פעילותה היצירתית רבת השנים*)

## קישורים חיצוניים

* 

קטגוריה:שחקניות קולנוע וטלוויזיה סובייטיות
קטגוריה:שחקניות קולנוע וטלוויזיה רוסיות
קטגוריה:שחקניות תיאטרון רוסיות
קטגוריה:מעוטרי עיטור ההצטיינות למען המולדת
קטגוריה:סובייטיות שנולדו ב-1942
קטגוריה:סובייטים שנולדו ב-1942
קטגוריה:רוסיות שנפטרו ב-2025
קטגוריה:רוסים שנפטרו ב-2025
מפקד המבואות המערביים

300px|ממוזער|שמאל|קציני מטה בחדר המבצעים של מפקד המבואות המערביים
[300px|ממוזער|שמאל|[לוחית זיכרון  בבית דרבי למפקדת המבואות המערביים]] 
**מפקד המבואות המערביים** במלחמת העולם השנייה היה קצין צי בריטי בדרגת אדמירל, אשר הוא ומטהו הופקדו על ניהול פעולות הצי המלכותי הבריטי בשטחי המים שממערב לאי הבריטי ולאירלנד, ולמעשה הופקדו על ניהול השיירות ששטו באוקיינוס האטלנטי ועל הגנתן מפני התקפות של צוללות גרמניות.

הפיקוד, שהוקם עם פרוץ המלחמה, הוטל על מפקד המחוז הימי של פלימות', אדמירל **מרטין דנבאר-נסמית**' (Martin Dunbar-Nasmith). לאחר נפילת צרפת באביב 1940, שאפשרה לגרמניה שימוש בבסיסים ימיים בחוף האטלנטי של צרפת, הוסט נתיב השיירות האטלנטיות לבריטניה וממנה למבואות הצפון מערביים שבין צפון אירלנד לאי הבריטי. בעקבות זאת הוחלט להעתיק את מיקומו של מטה הפיקוד מפלימות' לליברפול, ששימשה כנמל ראשי לשיירות האטלנטיות וכבסיס מרכזי לאוניות הצי המלכותי שליוו אותן. ב-7 בפברואר 1941 נפתח מטה הפיקוד במרתף בית דרבי בליברפול, עם מרכז פיקוד משני בעיר דרי שבצפון אירלנד. באותה עת עבר לליברפול גם מטה להק 15 של חיל האוויר המלכותי (חלק מפיקוד החופים של החיל, שהיה שותף ללחימה נגד הצוללות הגרמניות). במרתף בית דרבי הוקם מרכז פיקוד מבוצר בבטון וחסין מפני הפצצות על פני שטח של כ-4,600 מטר מרובע.

ב-17 בפברואר 1941 החליף אדמירל סיר **פרסי נובל** (Percy Noble) את דנבאר-נסמית' כמפקד המבואות המערביים. בשנה וחצי שלאחר מכן הקים נובל בסיסים לקבוצות הליווי של הצי לשיירות האטלנטיות בגרינוק בשפך המערבי של נהר הקלייד בסקוטלנד ובדרי שבצפון אירלנד (בנוסף לבסיס שבליברפול) וכן מתקני אימון לאוניות הצי ששירתו בקבוצות אלו.

ב-19 בנובמבר 1942 מונה אדמירל **[[מקס הורטון]]** כמפקד המבואות המערביים, ושירת בתפקידו עד לסגירת הפיקוד ב-15 באוגוסט 1945. למנהיגותו היה חלק חשוב בהבסתו של איום הצוללות הגרמניות על ספנות בעלות הברית. הוא הגדיל את מספר כלי השיט המלחמתיים שהיו מאורגנים במסגרת קבוצות סיוע - בנפרד מכלי השיט שהיו צמודים לכל שיירה לשם הגנתה - והשתמש בהן כדי לתגבר שיירות שהותקפו על ידי צוללות גרמניות. העובדה שקבוצות הסיוע לא היו צמודות לשיירה מסוימת אפשרה הן גמישות טקטית, באופן שהן היו יכולות להקצות כלי שיט למרדף ממושך אחרי צוללות שאותרו עד אשר נאלצו צוללות אלו לצוף על פני המים.

לאחר המלחמה ופירוק מפקדת המבואות המערביים חזר בית דרבי לשימוש אזרחי. לימים הוקם במרתפו **[[מוזיאון]] המבואות המערביים**, המספר את סיפור פעולת המפקדה במהלך הקרב על האוקיינוס האטלנטי.

## קישורים חיצוניים

* אתר מוזיאון המבואות המערביים
* מפקד המבואות המערביים באתרו של מקנזי גרגורי

## הערות שוליים

קטגוריה:הצי המלכותי הבריטי במלחמת העולם השנייה
קטגוריה:זירת האוקיינוס האטלנטי במלחמת העולם השנייה
קטגוריה:ליברפול
מלורה הארדין

**מלורה הארדין** (באנגלית: **Melora Hardin**; נולדה ב-29 ביוני 1967) היא שחקנית וזמרת אמריקאית.

## ביוגרפיה
הארדין נולדה ביוסטון, טקסס, אמה היא מורה למשחק ושחקנית לשעבר ואביה הוא השחקן ג'רי הארדין . הארדין גדלה בקליפורניה לאחר שעברה לשם עם משפחתה בגיל 4.

## קריירה
היא התחילה את קריירת המשחק שלה כילדה כששיחקה בסדרה "רעם", בשני הפרקים הראשונים של העונה השמינית של הסדרה "בית קטן בערבה" (ושיחקה גם בסרט המבוסס על הסדרה) ובשני פרקים של "זינוק לאתמול", היא לוהקה במקור לסרט "בחזרה לעתיד" אך לבסוף הוחלפה בקלאודיה וולס.

בשנת 1986 שיחקה בסרט הקומדיה "אל תקרא לי לבן" בתור בתו של לזלי נילסן. 

ב-1990 שיחקה בתפקיד הראשי בסרט הריקודים "למבדה" שבין מפיקיו נמנה גם יורם גלובוס, היא הופיעה בפרק של העונה הראשונה של הסדרה "חברים" כבחורה שרוס גלר מאוהב בה, מ-2004 ועד 2009 היא גילמה בסדרה "מונק" את טרודי מונק, אשתו של הדמות הראשית בסדרה.

ב-2003 החלה לשחק באחד התפקידים הראשיים בקומדיה "המשרד" ובאותה שנה שיחקה קצינה לשעבר בחיל הים האמריקאי בסדרה "NCIS", ב-2005 היא גילמה את לינדה אוונס בסרט טלוויזיה העוסק בהפקת הסדרה "שושלת". 

בשנת 2008 החלה להופיע בברודוויי בחידוש למחזמר "שיקגו" בתפקיד רוקסי, ובקומדיה הרומנטית "27 שמלות". בשנת 2009 שיחקה בסרט "האנה מונטנה: הסרט" בדמותה של לורליי, המתחילה קשר רומנטי עם אביה של מיילי. 

בשנת 2012 שיחקה בסרט "בן בנקס", ושיחקה בתפקיד ראשי בסיטקום "להקת החתונות", שבוטלה לאחר עונה אחת. 

בשנת 2014 שיחקה בתפקיד אורח בדרמת הפשע "Killer Women" ברשת ABC, בסרט "נערה אמריקאית: איזבל רוקדת לאור הזרקורים" (השמיני בסדרת הסרטים של "נערה אמריקאית"), וכן, החלה לגלם את דמותה של תמי קשמן בסדרת הטלוויזיה "טרנספרנט" ברשת אמזון, תפקיד אשר קיבלה עליו מועמדות לפרס אמי לשחקנית אורחת בסדרה קומית לשנת 2016.

בשנת 2017 החלה לגלם את ג'קלין קרלייל, עורכת עיתון קשוחה בסדרת הטלוויזיה "עושות כותרות" ברשת Freeform.

בשנת 2019 שיחקה בעונתה השנייה של הסדרה "מיליון דברים קטנים". 

בשנת 2023 שיחקה בסרט האימה והמד"ב של הולו "Clock" בתור ד"ר אליזבת' סימונס.

מספטמבר עד נובמבר 2024 שיחקה לצד רוברט דאוני ג'וניור במחזה "McNeal" בברודוויי.

## חיים אישיים
הארדין נשואה לשחקן והתסריטאי גילדארט ג'קסון ויש להם שתי בנות.

## קישורים חיצוניים

* 

קטגוריה:שחקניות קולנוע וטלוויזיה אמריקאיות
קטגוריה:שחקניות ילדות אמריקאיות
קטגוריה:מתחרי רוקדים עם כוכבים (ארצות הברית)
קטגוריה:בוגרות שרה לורנס קולג'
קטגוריה:בוגרי שרה לורנס קולג'
קטגוריה:אמריקאיות שנולדו ב-1967
קטגוריה:אמריקאים שנולדו ב-1967
לוסי רובינסון

**לוסי ג'יין רובינסון** (באנגלית: **Lucy Jane Robinson**; נולדה ב-7 בספטמבר 1968) היא שחקנית טלוויזיה אנגלייה.

## ביוגרפיה
רובינסון נולדה בוורת'ינג  שבמחוז מערב סאסקס. אביה רוברט רובינסון  היה עיתונאי ומנחה בטלוויזיה.

היא שיחקה בין השאר בתפקיד לואיזה הרסט בסדרת הטלוויזיה "גאווה ודעה קדומה" משנת 1995, בתפקיד רובין דאף בעונה החמישית של הסדרה "רגליים קרות", ראש העיר כריסטבל ויקהאם בעונה השנייה של הסיטקום "הקו הכחול הדק" ובתפקיד פאם דרייפר בסדרה "סקס, רובים ופרברים".

רובינסון הופיעה בסרט "ברידג'ט ג'ונס: עובדות החיים" בתפקיד ג'ייני, ובתפקיד פראו קלוביס, המזכירה של דוכס מנהטן, בפרק "ארץ חדשה" בסדרת המדע בדיוני "דוקטור הו". היא גילמה את גברת הרסט בעיבוד ל"גאווה ודעה קדומה" ואת גברת אלטון בעיבוד משנת 1996 לרומן "אמה". עוד שיחקה בתפקיד הארייט בורג'ס באופרת הסבון "איסטאנדרס" והופיעה בפרק בסדרת הילדים "Powers" של רשת ה-BBC. רובינסון הופיעה בתפקיד גברת ריק בדרמה של ITV "ויליאם ומרי" לצדו של מרטין קלונס. היא גם השתתפה בסדרה "דוק מרטין" בכיכובו של קלונס בתפקיד הצ'לנית הולי.

ב-2014 שיחקה רובינסון בתפקיד 'ליז' (הגרסה הצעירה של המלכה אליזבת השנייה) במחזה "Handbagged" מאת מוירה בופיני .

### חיים אישיים
רובינסון נשואה לשחקן ניקולס מורצ'י .

## פילמוגרפיה

## קישורים חיצוניים

## הערות שוליים

קטגוריה:בריטיות שנולדו ב-1966
קטגוריה:בריטים שנולדו ב-1966
קטגוריה:שחקניות קולנוע וטלוויזיה אנגליות
ארי סינגר

**ארי (אריה) סינגר** הוא קצין צה"ל במילואים בדרגת תת-אלוף, כיהן כקצין מילואים ראשי.

## ביוגרפיה
סינגר, בנם של ביטריס וחיים-אהרון, נולד בארצות הברית, ובשנת 1973 עלה לישראל עם משפחתו שהתיישבה ברמת גן. למד בישיבת בני עקיבא כפר הרא"ה ובישיבת הגולן. התגייס לצה"ל ושובץ בחיל השריון. עבר הכשרה כלוחם וקורס מפקדי טנקים. לאחר קורס קציני שריון שירת כמפקד מחלקת טנקים. לאחר שחרורו משירות סדיר שימש במגוון תפקידי פיקוד ומטה בעוצבת יפתח ובהם מפקד גדוד. לאחר מלחמת לבנון השנייה מונה למפקד עוצבת יפתח. בהמשך שימש כסגן מפקד אוגדת עוצבת נתיב האש. לאחר מכן שירת כראש מטה אוגדת הבשן.

ב-6 ביולי 2017 הועלה לדרגת תת-אלוף במילואים, ומונה לקצין מילואים ראשי. ב-2 בספטמבר 2021 סיים את תפקידו.

הוא חבר הוועד המייעץ של תנועת הביטחוניסטים.

## חיים אישיים
סינגר הוא יהלומן ומתגורר בפדואל. נשוי ואב לשישה ילדים. אחיו  נהרג במהלך שירותו הצבאי.

## קישורים חיצוניים

* 
* ארי סינגר, האם הקהילה החרדית תוכל לשרת בצבא ולהישאר חרדית? קול ברמה לח (ישיבת הגולן, חיספין תשפ"ה) עמ' 94-76, בספריית אסיף

## הערות שוליים

קטגוריה:מפקדי עוצבת יפתח
קטגוריה:מפקדי חטיבה במילואים
קטגוריה:קציני מילואים ראשיים
קטגוריה:יהלומנים ישראלים
קטגוריה:ישראלים ילידי ארצות הברית
קטגוריה:עולים בשנות ה-1970
קטגוריה:בוגרי ישיבת כפר הרא"ה
קטגוריה:בוגרי ישיבת הגולן
קטגוריה:תתי-אלופים בצה"ל
קטגוריה:פדואל: אישים
קטגוריה:חברי הביטחוניסטים
קטגוריה:ישראלים שנולדו במאה ה-20
שחקן מספר אחת

**שחקן מספר אחת** (באנגלית: **Ready Player One**) הוא ספר מסוגת הסייברפאנק מאת ארנסט קליין שיצא לאור באוגוסט 2011. הספר מתאר עתיד דיסטופי בשנת 2045, כאשר העולם סובל ממשברים רבים מעשה ידי אדם כגון מחסור בנפט, זיהום, פיצוץ אוכלוסין ואבטלה. רוב האוכלוסייה מצטופפת בערים גדולות ומשתמשת בעולם מציאות מדומה בשם "אואזיס" כדי לברוח מהמציאות. כאשר ממציא האואזיס נפטר, הוא משאיר אחריו צוואה שמורישה את כל רכושו העצום לראשון שימצא "Easter egg" שהחביא בתוך העולם הווירטואלי.
הספר מכיל אזכורים רבים לתרבות שנות השמונים, בעיקר סרטי קאלט, מוזיקה, משחקי ארקייד, אטארי וגיבורי תרבות של התקופה.

ב-2012 הספר זכה ב"פרס אלכס" לנערים מתבגרים ובפרס פרומטיאוס. את האודיובוק מקריין ויל ויטון, שמוזכר בספר עצמו.
סרט המבוסס על הספר בבימויו של סטיבן ספילברג יצא לאקרנים ב-2018.

ספר ההמשך שחקן מספר שתיים יצא בנובמבר 2020 באנגלית ועדיין לא תורגם לעברית.

## Easter egg
כמה חודשים לאחר הוצאת הספר, פרסם קליין סרטון בו הוא חושף שבין דפי הספר נמצא Easter egg בדמות כתובת אינטרנט המובילה לסדרה של משחקי מחשב. הפרס הראשון עבור מי שיצליח להשיג את התוצאה הגבוהה ביותר היא דלוריאן DMC-12 מאובזרת בדומה לזו המתוארת בספרו. השלב הראשון (בדומה לשער הראשון בספר) היה משחק אטארי 2600 בשם Stacks. את השער השני היה ניתן לעבור על ידי משחק פייסבוק שנכתב במיוחד על ידי ריצ'רד גאריוט, אחד מאבות המייסדים של משחקי RPG ויוצר סדרת המשחקים Ultima. התחרות על השער השלישי נערכה באוגוסט 2012. הזוכה יהיה הראשון שיצליח לשבור את שיא העולם באחד מכמה משחקי ארקייד ואטארי לפי בחירת המתמודד. הזוכה קריג קווין שבר את שיא העולם במשחק Joust וקיבל את הדלוריאן בתוכנית הטלוויזיה X-Play.

## קישורים חיצוניים
* 
*
* 

## הערות שוליים

קטגוריה:ספרים שעובדו לסרטים
קטגוריה:ספרי הוצאת עם עובד
קטגוריה:סרטים זוכי פרס סאטורן: מדע בדיוני